Szijjártó szerint sikeresen áll át Magyarország az új digitális ipari korszakra | Híradó
2018. 06. 26. - 15:07
2018. 06. 26. - 15:13
Szijjártó szerint sikeresen áll át Magyarország az új digitális ipari korszakra
A külgazdasági és külügyminiszter kedden a dán székhelyű Foss biotechnológiai vállalat pécsi kutatási és fejlesztési központjának alapkőletételi ünnepségén fejtette ki a véleményét.
Szijjártó Péter hangsúlyozta: sikeresek voltak a kormány azon intézkedései, amelyek nyomán a nagy nemzetközi vállalatok a magas hozzáadott értéket képviselő, a kutatáson-fejlesztésen alapuló és az innovációra irányuló beruházásaikat Magyarországra hozzák.
Szijjártó Péter szavai szerint a Foss pécsi beruházásával hozzájárul a „dinamikus képet mutató” magyar–dán gazdasági kapcsolatok további fejlesztéséhez. A két ország közötti kereskedelmi forgalom 2017-ben 15 százalékkal nőtt, elérte a 1,5 milliárd eurót – részletezte. Magyarországon 180 dán vállalat több mint 12 ezer magyar embernek ad munkát, közülük három cég a kormány stratégiai partnere – mondta.
A miniszter emlékeztetett arra is, hogy két éven belül a Foss befektetése a negyedik jelentős beruházás, amely Pécsett valósul meg a British-American Tobacco, IT Services Hungary fejlesztései, illetve a Magnus Aircraft Zrt.-nek a Pécs–Pogányi repülőtér szomszédságában felépülő repülőgépgyára mellett. „Pécs új lendületet kapott, a délnyugati országrész is kiveszi a maga részét a gazdasági növekedésből” – jegyezte meg.